Ганна Гуськова

**Ганна Гуськова** ( 28 жніўня 1992 году) — беларуская фрыстайлістка (акрабатыка). Срэбная прызэрка Кубку сьвету сярод юніёраў. Пераможца і прызэрка этапаў Кубку сьвету. Брала ўдзел у Зімовых Алімпійскіх гульнях 2014 году у складзе беларускай зборнай, дзе заняла 21-е месца. На Зімовых Алімпійскіх гульнях 2018 году выйграла залаты мэдаль, а на Зімовых Алімпійскіх гульнях 2022 году стала ўладальніцай срэбра.

## Кар’ера
У 2005 годзе трапіла ў дарослую каманду зборнай Беларусі па фрыстайле і дэбютавала на міжнароднай арэне на адкрытым чэмпіянаце Расеі, узяўшы бронзавы мэдаль. У 2007 годзе стала пераможцай чэмпіянату Беларусі.

З 2006 году пачала выступаць у Кубку Эўропы. Ужо ў сэзоне 2008—2009 гадоў выйграла Кубак Эўропы ў заліку акрабатыкі. У двух наступных сэзонах займала трэцяе і другое выніковыя месцы адпаведна. На Кубку сьвету дэбютавала ў лютым 2009 году на этапе ў Маскве, дзе была 24-й. Праз два тыдні пасьля кубкавага дэбюту ўпершыню стартавала на чэмпіянаце сьвету і заняла там 14-е месца. Праз два гады на сусьветным першынстве ў Дыр-Вэлі прабілася ў дзясятку найлепшых, маючы дзявяты вынік. У 2012 годзе стала ўладальніцай срэбнага мэдаля на чэмпіянаце сьвету сярод юніёраў у К’еза-ін-Вальмаленка. У 2014 годзе ўвайшла ў склад беларускай зборнай на зімовыя Алімпійскія гульні ў Сочы. Там Гуськова выступіла няўдала, дапусьціўшы падзеньне ў абедзьвюх кваліфікацыйных спробах, і ня здолела прабіцца ў асноўны турнір. 31 студзеня 2015 году ў амэрыканскім Лэйк-Плэсыдзе ўпершыню трапіла на подыюм этапу Кубка сьвету, заняўшы трэці радок.

Далей спартоўка двойчы мела цяжкія траўмы, як то пашкоджаньне мэніска і разрыў пярэдняга крыжаватага вязу. Пасьля адной з апэрацыяў ёй у калена ўсталявалі два тытанавыя ніты. У такіх варунках практычна цалкам прапусьціла сэзон Кубка сьвету 2016—2017 гадоў. На старце алімпійскага сэзону 2017—2018 гадоў Гуськова атрымала сваю першую перамогу на першым этапе Кубка сьвету, стаўшы паводле вынікаў сэзону другое месца ў заліку акрабатыкі, саступіўшы толькі кітаянцы Сю Мэнтао. На зімовых Алімпійскіх гульнях 2018 году ў Пхёнчхане Гуськова з другім вынікам пераадолела кваліфікацыю, была адною зь дзьвюх спартовак, якія набралі за скачок больш за 100 пунктаў. У першым фінальным раўндзе мела найлепшы вынік, у другім была чацьвертай. У вырашальным скачку Гуськова набрала 96,14 пунктаў і нават не зважаючы на дотык рукой сьнегу пры прызямленьні стала алімпійскай чэмпіёнкай, абышоўшы кітаянку Чжан Сінь на мізэрныя 0,62 пунктаў. Зноў праз пашкоджаньне калена прапусьціла ўвесь наступны сэзон. Датэрмінова завяршыла і сэзон 2019—2020 гадоў, няўдала паваліўшыся на разьмінцы.

Зімовыя Алімпійскія гульні 2022 году ў Пэкіне прынесьлі беларусцы срэбны мэдаль, але цягам сэзону ейныя скачкі паводле складанасьці саступалі асноўным канкурэнткам. Пасьпяхова прайшоўшы кваліфікацыю, у першай спробе фінальнай фазы набрала 89,41 балаў і заняла пятую пазыцыю. Другую спробу судзьдзі ацанілі на 92,00 балы, што дазволіла Гуськовай прасунуцца ў супэрфінал на апошнім шостым радку. У ім Гуськова атрымала 107,95 балаў пры практычна ідэальным выкананьні і заняла другое месца. Скачок меў каэфіцыент складанасьці 4,028 балы. У выніку беларуску апярэдзіла толькі кітаянка Сю Мэнтао. У тым жа 2022 годзе праз расейскую агрэсію, скіраваную на Ўкраіну, Гуськова ў ліку іншых беларускіх і расейскіх спартоўцаў была адхіленая ад удзелу ў міжнародных спаборніцтах. У жніўні 2024 году Гуськова перамагла на рэспубліканскіх спаборніцтвах па скачках на лыжах у ваду, які ладзіўся ў Менску. Яшчэ ў канцы 2025 году санкцыі супраць фрыстайлістаў трывалі, але ў сьнежні Міжнародная фэдэрацыя лыжнага спорту і сноўбордынгу высунула сьпіс зь некалькіх спартовак, якія атрымалі права на змаганьнях у кваліфікацыі да зімовых Алімпійскіх гульнях 2026 году ў нэўтральным статусе. У выніку Гуськова выступіла на трох з шасьці этапах Кубка сьвету, здолеўшы адабрацца да гульняў Алімпіяды.

## Дасягненьні
### Месцы ў клясыфікацыі
* сэзон 2008/2009: 153.
* сэзон 2009/2010: -
* сэзон 2010/2011: 42.
* сэзон 2011/2012: 31.
* сэзон 2012/2013: -
* сэзон 2013/2014: 171.
* сэзон 2014/2015: 18.
* сэзон 2015/2016: 42.
* сэзон 2016/2017: 91.

### Месцы на подыюме на спаборніцтвах
* Лэйк-Плэсыд — 31 студзеня 2015 — 3 месца
* Чжанцзякоў — 31 студзеня 2017 — 1 месца
* Лэйк-Плэсыд — 19 студзеня 2018 — 2 месца
* Дыр-Вэлі — 12 студзеня 2022 — 1 месца

## Крыніцы

## Вонкавыя спасылкі
* 

Катэгорыя:Беларускія фрыстайлісткі
Катэгорыя:Беларускія фрыстайлісты і фрыстайлісткі на Алімпійскіх гульнях
Катэгорыя:Фрыстайлісты і фрыстайлісткі на зімовых Алімпійскіх гульнях 2014 году
Катэгорыя:Фрыстайлісты і фрыстайлісткі на зімовых Алімпійскіх гульнях 2018 году
Катэгорыя:Фрыстайлісты і фрыстайлісткі на зімовых Алімпійскіх гульнях 2022 году
Катэгорыя:Фрыстайлісты і фрыстайлісткі на зімовых Алімпійскіх гульнях 2026 году
Катэгорыя:Чэмпіёны зімовых Алімпійскіх гульняў 2018 году
Катэгорыя:Прызэры зімовых Алімпійскіх гульняў 2022 году